
–	so zreteľom na článok 150 ods. 5 a článok 136 ods. 4 rokovacieho poriadku,
A. 	keďže 27. februára 2025 porušili thajské orgány medzinárodné právo deportáciou najmenej 40 ujgurských utečencov do Číny, kde im hrozí svojvoľné zadržanie, mučenie a závažné porušovanie ľudských práv; keďže iné bezpečné krajiny ponúkli presídlenie ujgurských utečencov;
B.	keďže pred deportáciou boli tieto osoby viac ako desať rokov zadržiavané v thajských imigračných strediskách, kde najmenej päť Ujgurov vrátane maloletých osôb údajne zomrelo v dôsledku neľudských podmienok;
C.	keďže ustanovenia o urážke majestátu podľa článku 112 thajského trestného zákonníka patria medzi najprísnejšie na svete a nie sú v súlade so záväzkami Thajska vyplývajúcimi z Medzinárodného paktu o občianskych a politických právach;
D.	keďže od roku 2020 bolo viac ako 1 960 prodemokratických aktivistov, obhajcov ľudských práv a novinárov vrátane viac ako 280 maloletých osôb obvinených alebo odsúdených za svoje názory podľa represívnych zákonov, ktoré obmedzujú slobodu prejavu, vrátane zákona o urážke majestátu, zákona o poburovaní, zákona o verejnom zhromažďovaní a zákona o počítačovej kriminalite; keďže popredných aktivistov vrátane Arnona Nampu, Mongkhona Thirakhota a Ančan Preelertovej odsúdili na neprimerane dlhé tresty odňatia slobody za nenásilnú kritiku monarchie, pričom niektorým z nich hrozí trest odňatia slobody až 50 rokov;
E.	keďže Ústavný súd rozpustil najväčšiu stranu a 44 jej poslancov bolo obvinených z toho, že navrhli zmeny zákona o urážke majestátu, pričom teraz im hrozí celoživotný zákaz politickej činnosti; keďže viacerých poslancov vrátane Pijarata Čongtepa, Rukčanok Srinokovej a Čontichy Jangrewovej stíhajú za ich politickú činnosť a vyhlásenia;
1.	odsudzuje deportáciu ujgurských utečencov do Číny; vyzýva thajské orgány, aby okamžite zastavili akékoľvek ďalšie nútené návraty utečencov, žiadateľov o azyl a politických disidentov do krajín, v ktorých sú ohrozené ich životy;
2.	naliehavo vyzýva thajskú vládu, aby umožnila UNHCR neobmedzený prístup ku všetkým zadržiavaným ujgurským žiadateľom o azyl a poskytla transparentné informácie o ich stave;
3.	vyzýva Čínu, aby rešpektovala základné práva deportovaných Ujgurov, zabezpečila transparentnosť, pokiaľ ide o miesto ich pobytu, poskytla UNHCR prístup k týmto osobám a zadržiavané osoby prepustila;
4.	vyzýva Thajsko, aby ratifikovalo Dohovor o právnom postavení utečencov z roku 1951 a jeho protokol z roku 1967 a aby zaviedlo transparentný, spravodlivý a humánny azylový systém;
5.	zdôrazňuje, že Thajsko je dôležitým partnerom EÚ; nabáda Thajsko, aby posilnilo svoje inštitúcie v súlade s demokratickými zásadami a medzinárodnými normami v oblasti ľudských práv; vyzýva vládu, aby zmenila alebo zrušila článok 112 a ďalšie represívne zákony a garantovala tým právo na slobodu prejavu, pokojné zhromažďovanie a politickú účasť;
6.	požaduje amnestiu pre všetkých poslancov parlamentu a aktivistov stíhaných alebo uväznených podľa ustanovení o urážke majestátu a iných represívnych zákonov;
7.	vyzýva Komisiu, aby využila rokovania o dohode o voľnom obchode a pritlačila na Thajsko, aby zmenilo represívne zákony, najmä zákon o urážke majestátu, prepustilo politických väzňov, zastavilo deportácie ujgurských utečencov a ratifikovalo všetky základné dohovory MOP; vyzýva členské štáty, aby pozastavili platnosť zmlúv o vydávaní osôb s ČĽR;
8.	poveruje svoju predsedníčku, aby postúpila toto uznesenie Rade, Komisii a orgánom Thajska a Číny.

